CELEX: 32013D0703
Language: lt
Date: 2013-11-19 00:00:00
Title: 2013/703/ES: 2013 m. lapkričio 19 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai

3.12.2013   
            
            
               LT
            
            
               Europos Sąjungos oficialusis leidinys
            
            
               L 322/31
            
         TARYBOS ĮGYVENDINIMO SPRENDIMAS
   2013 m. lapkričio 19 d.
   kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai
   (2013/703/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (1), ypač į jo 3 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Portugalijos prašymu 2011 m. gegužės 17 d. Taryba suteikė jai finansinę pagalbą Tarybos įgyvendinimo sprendimu 2011/344/ES (2). Tokia finansinė pagalba suteikta remiant griežtą ekonomikos ir finansų reformų programą (toliau – Programa), kuria siekiama atkurti pasitikėjimą, sudaryti sąlygas tvariam ekonomikos augimui atkurti ir Portugalijos, euro zonos ir Sąjungos finansiniam stabilumui apsaugoti;
            
         
               (2)
            
            
               pagal Įgyvendinimo sprendimo 2011/344/ES 3 straipsnio 10 dalį Komisija kartu su Tarptautiniu valiutos fondu (toliau – TVF) ir bendradarbiaudama su Europos Centriniu Banku (toliau – ECB) 2013 m. rugsėjo 16 d.–spalio 3 d. atliko bendrą aštuntą ir devintą Portugalijos valdžios institucijų pažangos įgyvendinant pagal Programą sutartas priemones peržiūras;
            
         
               (3)
            
            
               ketvirčio realusis bendrojo vidaus produkto (toliau – BVP) augimas vėl tapo teigiamu antrąjį šių metų ketvirtį, o trumpalaikiai rodikliai taip pat rodo, kad laipsniškai lipama iš nuosmukio duobės. Numatoma, kad realusis BVP šiais metais sumažės 1,8 %, o 2014 m. ir 2015 m. atitinkamai augs 0,8 % ir 1,5 %. Tikimasi, kad šiek tiek atslūgs įtampa darbo rinkoje. Vis dėlto, numatoma, kad nedarbo lygis kitais metais šoktelės iki 17,7 %, o po to pradės laipsniškai mažėti. Makroekonominė perspektyva labai neaiški, nes 2014 m. ir 2015 m. prognozuojamo atsigavimo tvarumas priklauso nuo teigiamų prekybos ir finansų rinkų pokyčių, o rinkos išlieka silpnos;
            
         
               (4)
            
            
               iki 2013 m. rugpjūčio mėn. buvo fiksuojamas valdžios sektoriaus deficito pagal pinigų apskaitą padėties gerėjimas 0,6 procentinio punkto BVP (neįskaitant ypatingų veiksnių), palyginti su tuo pačiu laikotarpiu ankstesniais metais. Biudžetą vykdyti padeda patikimi mokestinių pajamų rezultatai ir griežtas daugumos išlaidų punktų vykdymas. Tačiau nustatyta kai kurių nukrypimų nuo Septintoje Portugalijos valdžios institucijų atliktoje pagal Programą sutartų priemonių įgyvendinimo pažangos peržiūroje (toliau – Septinta peržiūra) pateiktos fiskalinės perspektyvos. Šie nukrypimai apima trūkumus, susijusius su Sąjungos lėšų perprogramavimu, ir atidėtą uostų koncesijos (vienkartinės priemonės) pardavimą bei kitus veiksnius, kaip antai didesnį, negu numatyta, įnašą į Sąjungos biudžetą, kai kurių nemokestinių pajamų nepakankamą surinkimą, dividendų iš Graikijos obligacijų „Banco de Portugal“ investicijų portfelyje pervedimą Graikijai, mažesnes, negu numatyta, socialines įmokas į valstybės tarnautojų pensijų sistemą ir viršytas atlyginimų bei tarpinio vartojimo sumas. Panaudojus preliminarius biudžeto asignavimus (0,3 % BVP), apskaičiuota, kad dėl grynojo nukrypimo poveikio 2013 m. deficitas padidės 0,5 % BVP. Be to, biudžeto deficitas taip pat padidėjo dėl 0,4 % BVP kapitalo injekcijos į BANIF („Banco Internacional do Funchal“), nors ši operacija Programos tikslais neturėtų būti nagrinėjama;
            
         
               (5)
            
            
               Vyriausybė imasi taisomųjų priemonių, kad užtikrintų, jog būtų pasiektas 5,5 % BVP programos deficito tikslas: visų pirma mažina investicijoms turimas lėšas ir griežtina tarpinio vartojimo kontrolę šakinėse ministerijose (0,1 % BVP). Be to, Vyriausybė paskelbė vienkartinę mokesčių ir socialinio draudimo įmokų skolų išieškojimo schemą, pagal kurią, kaip numatoma, bus išieškota maždaug 0,4 % BVP pajamų ir bus taikomos griežtesnės sankcijos baudžiamąjį mokestinį nusikaltimą padariusiems asmenims;
            
         
               (6)
            
            
               iš atnaujintų fiskalinių projekcijų, vertinamų pagal struktūrinio balanso pagerėjimą, matyti, kad 2013 m. fiskalinis konsolidavimas yra 0,5 % BVP – tai yra šiek tiek mažiau negu Septintoje peržiūroje numatytas 0,6 % BVP. Numatomus nepakankamus rezultatus galima daugiausia paaiškinti tuo, kad vėluota įgyvendinti iš pradžių planuotą konsolidavimo priemonių rinkinį ir kad jis buvo iš dalies pakeistas vienkartinėmis priemonėmis, o nenumatytas spaudimas turėjo poveikio biudžeto rezervams. Įgyvendinti vėluota dėl kelių apribojimų, įskaitant dėl politinės krizės liepos mėn. ir po to sekusio Vyriausybės pertvarkymo; sunkumų, kurie iškilo imantis priemonių dėl rugpjūčio 29 d. priimtos Konstitucinio Teismo nutarties, pagal kurią kai kurios įstatymo dėl naujos perkvalifikavimo sistemos projekto nuostatos laikomos prieštaraujančiomis Konstitucijai, bei techninių sunkumų po balandžio 5 d. Konstitucinio Teismo nutarties įgyvendinant tam tikras priemones, visų pirma pertvarkyti socialinio draudimo įmokas, susijusias su bedarbio ir nedarbingumo dėl ligos išmokomis, viršijančiomis minimalų dydį;
            
         
               (7)
            
            
               Vyriausybė dar kartą patvirtino įsipareigojimą 2014 m. pasiekti 4 % BVP biudžeto deficitą. Todėl Vyriausybė priėmė maždaug 2,3 % BVP vertės konsolidavimo priemonių, kurios taip pat padengia dalį 2013 m. nuostolių, kurie bus perkelti į 2014 m. Dauguma konsolidavimo priemonių įtraukta į Biudžeto įstatymo projektą, o kai kurios priemonės įgyvendinamos specialiais teisės aktais. Priemonės iš esmės yra nuolatinės ir toliau daugiausia skiriamos lėšų taupymui. Apskritai bendra konsolidavimo priemonių rinkinio, kurio reikia numatytam fiskaliniam koregavimui, vertė, palyginti su Septinta peržiūra, nepasikeitė – maždaug 4,7 mlrd. EUR vertės nuolatinių taupymo priemonių per 2013–2014 m., arba 2,8 % BVP. Tačiau dabar dalis konsolidavimo priemonių perkelta į vėlesnį laikotarpį (2014 m.) dėl minėto vėlavimo jas įgyvendinti 2013 m.;
            
         
               (8)
            
            
               didžioji dalis 2014 m. numatyto konsolidavimo, maždaug 1,8 % BVP, turėtų būti atliekama vykdant viešųjų išlaidų peržiūrą, kuri buvo atlikta pernai siekiant padidinti teisingumą ir veiksmingumą teikiant socialinius pervedimus ir viešąsias paslaugas. Pagrindinės viešųjų išlaidų peržiūros priemonės bus trijose pagrindinėse srityse: 1) išlaidų viešojo sektoriaus darbo užmokesčiui ribojimas mažinant viešojo sektoriaus darbuotojų skaičių kartu keičiant darbuotojų sudėtį taip, kad būtų daugiau aukštesnės kvalifikacijos darbuotojų, derinant viešojo sektoriaus darbo tvarkos taisykles su privačiojo sektoriaus taisyklėmis ir nustatant skaidresnę darbo užmokesčio politiką, kuri būtų labiau pagrįsta nuopelnais; 2) pensijų reforma; ir 3) sektorių išlaidų šakinėms ministerijoms ir programoms mažinimas;
            
         
               (9)
            
            
               siekiant kompensuoti neigiamą lėšų iš 2013 m. vykdyto biudžeto perkėlimą ir pasiekti 4 % BVP biudžeto deficito tikslą, viešųjų išlaidų peržiūros priemonių rinkinį turi papildyti nuolatinės priemonės, kuriomis siekiama toliau didinti esamos mokesčių ir išmokų struktūros veiksmingumą ir teisingumą (jų vertė – 0,4 % BVP). Be to, bus įgyvendintos kelios vienkartinės priemonės, kurių vertė – 0,2 % BVP ir kurios daugiau nei kompensuos išlaidas, susidariusias dėl vienkartinių pradinių mokėjimų, susijusių su viešajame sektoriuje pradėta taikyti išėjimo iš darbo abipusiu susitarimu schema;
            
         
               (10)
            
            
               numatoma, kad skolos santykis su BVP 2013 m. šoktelės iki 127,8 %, bet vėliau mažės. Padidinimas, palyginti su Septinta peržiūra, aiškinamas 2012 m. skolos, kuri dabar šiek tiek didesnė, duomenų korekcija ir neįvykdytomis kai kuriomis trumpalaikėmis skolos mažinimo operacijomis. Visų pirma numatoma, kad dabar Socialinio draudimo stabilizavimo fondas savo indėlį į Portugalijos Vyriausybės obligacijas didins laipsniškiau, o valdžios sektoriaus mokėtinos sumos „Parpublica“ bus didesnės nei anksčiau numatyta iki naujos 2010 m. ESS įsigaliojimo ir bendrovės statuso apibrėžimo. Be to, apskaičiuota, kad iždo pinigų likutis metų pabaigoje bus didesnis, negu numatyta iš pradžių (maždaug 4 mlrd. EUR);
            
         
               (11)
            
            
               biudžeto koregavimo procesas susijęs su įvairiomis fiskalinėmis struktūrinėmis priemonėmis, kuriomis siekiama sugriežtinti valdžios sektoriaus išlaidų kontrolę ir pagerinti pajamų surinkimą. Visų pirma įgyvendinant visapusišką reformą, įskaitant centrinės, regioninės ir vietos valdžios lygmenis, biudžeto sistema suderinama su viešųjų finansų valdymo geriausia patirtimi. Naujoji įsipareigojimų kontrolės sistema duoda rezultatų, tačiau jos įgyvendinimą reikia atidžiai stebėti, siekiant užtikrinti, kad įsipareigojimai būtų padengti turimomis lėšomis. Viešojo administravimo reformos tęsiamos siekiant modernizuoti ir racionalizuoti užimtumą viešajame sektoriuje ir viešojo sektoriaus institucijas. Dėl pažangos įgyvendinant pajamų administravimo reformų darbotvarkę stiprėja stebėsena ir didėja pajamų suderinamumas. Pakankamai pažangos pasiekta pakartotinėse derybose dėl viešojo ir privačiojo sektorių partnerysčių ir 2013 m. bei vėlesniais metais numatoma sutaupyti daug lėšų. Valstybinės įmonės pasiekė veiklos balansą vidutiniškai ne vėliau kaip 2012 m. pabaigoje, o norint, kad jų rezultatai vėl nepradėtų blogėti, numatytos papildomos reformos. Daug sutaupyti padeda sveikatos priežiūros sektoriaus reformos ir jos toliau įgyvendinamos iš esmės laikantis numatytų tikslų;
            
         
               (12)
            
            
               pernai labai padidėjo bankų kapitalo normos, sudariusios jiems galimybes patenkinti Europos bankininkystės institucijos (toliau – EBI) nustatytą kapitalo rezervo reikalavimą ir pasiekti metų pabaigos 1 lygio kapitalo Programos 10 % tikslą. Šis kapitalo rezervo reikalavimas apskritai ir toliau yra pakankamas taikant naujas Direktyvos dėl kapitalo poreikio (toliau – DKP) IV taisykles dėl bankų nuosavų lėšų vertinimo. Šios naujos kapitalo taisyklės bus taikomos nuo 2014 m. sausio mėn. „Banco de Portugal“ šiuo metu rengia pereinamąsias priemones DKP IV pradėti taikyti. Orientacinis 120 % paskolų ir indėlių santykio tikslas greičiausiai bus pasiektas ne vėliau kaip 2014 m., nes santykis kai kuriuose bankuose jau dabar yra žemesnis nei ši riba. Stiprinamos pastangos diversifikuoti įmonių sektoriaus finansavimo šaltinius. Remdamosi neseniai atliktu esamų Vyriausybės finansuojamų kredito linijų išorės auditu ir politinių rekomendacijų rinkiniu, valdžios institucijos pateikė priemonių planą, kuriuo siekiama gerinti tų priemonių veikimą ir valdymą. Baigiama parengti krizės valdymo priemonių rinkinį. Veikia bankų pertvarkymo fondas, nustatyti ankstyvos intervencijos įgaliojimai, o rekapitalizavimo įstatymas iš dalies keičiamas, siekiant atspindėti Komisijos komunikatą dėl valstybės pagalbos taisyklių taikymo nuo 2013 m. rugpjūčio 1 d. bankams skirtoms priemonėms finansų krizės sąlygomis paremti (3);
            
         
               (13)
            
            
               padaryta tolesnė pažanga įgyvendinant augimą ir konkurencingumą didinančias struktūrines reformas. Naujas išeitinių išmokų mažinimas įsigaliojo 2013 m. spalio 1 d., o siekiant išeitines išmokas iš dalies finansuoti buvo įsteigti du kompensacijų fondai. Papildomų priemonių imtasi aktyvios darbo rinkos politikos priemonėms sustiprinti. Papildomos priemonės priimtos švietimo srityje, apskritai čia padaryta patenkinama pažanga;
            
         
               (14)
            
            
               Europos Parlamento ir Tarybos direktyva 2006/123/EB (4), kuria siekiama mažinti kliūtis patekti į rinką ir skatinti konkurenciją bei ekonominę veiklą lengvinant naujų dalyvių patekimą į rinką skirtinguose ekonominiuose režimuose, įgyvendinama tinkamu tempu ir jos nuostatų perkėlimas beveik baigtas. Priimtas pagrindų įstatymas, kuriuo gerinamas reglamentuojamųjų profesijų veikimas dalyvaujant profesinei institucijai, o aštuoniolikos susijusių profesijų statutų peržiūra yra naujas žingsnis šiai reformai užbaigti. Jau įsigaliojo pagrindų įstatymas, kuriame nustatyti pagrindiniai svarbiausių nacionalinių reguliavimo institucijų veikimo principai, taip pat joms suteikta didelė nepriklausomybė ir autonomija, o netrukus bus priimti įstatymo įgyvendinamieji teisės aktai dėl įvairių sektorių reguliavimo institucijų. Vėluojama įgyvendinti priemones, kuriomis mažinama elektros energijos tarifo skola, nors neseniai Vyriausybė pasiūlė naują mokestį šiam klausimui iš dalies spręsti. Kai kurios teisinės nuostatos, kuriomis siekiama palengvinti licencijų išdavimo tvarką ir kitą administracinę naštą, jau priimtos, pavyzdžiui, naujo pagrindų įstatymo dėl žemės, erdvinio planavimo ir urbanizmo pasiūlymas;
            
         
               (15)
            
            
               reikia tolesnės pažangos, kad transporto sektorius būtų tvaresnis ir atviresnis konkurencijai. Šiek tiek pagerėjo geležinkelių infrastruktūros valdymo įstaigos finansinė būklė, nors reikėtų dėti papildomų pastangų, kad ne vėliau kaip 2015 m. būtų pasiekta veiklos pusiausvyra. Uostų reformas reikėtų spartinti;
            
         
               (16)
            
            
               priimtos kai kurios papildomos priemonės įmonių sektoriaus likvidumo sąlygoms gerinti, visų pirma mažosioms ir vidurinėms įmonėms (toliau – MVĮ);
            
         
               (17)
            
            
               beveik baigtos teismų sistemos reformos. Pasiekta pažanga mažinant neišnagrinėtų bylų skaičių ir vykdant svarbias reformas, kaip antai teismų apylinkių geografinį pertvarkymą, beveik baigta ar baigiama civilinio proceso kodekso reforma. Toliau tobulinamas teismų sistemos veikimas, nes jis svarbus tinkamam ir sąžiningam ekonomikos veikimui: i) užtikrinamas veiksmingas sutarčių ir konkurencijos taisyklių vykdymas laiku; ii) pertvarkant teismų sistemą, didinamas jos veiksmingumas ir priimami nauji teismų valdymo modeliai; iii) vis dar reikia spartinti bylų nagrinėjimą teismuose (įskaitant mokestines bylas);
            
         
               (18)
            
            
               atsižvelgiant į šiuos pokyčius, Įgyvendinimo sprendimas 2011/344/ES turėtų būti iš dalies keičiamas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2011/344/ES 3 straipsnio 7–9 dalys pakeičiamos taip:
   
      „7.   Portugalija, laikydamasi Susitarimo memorandumo sąlygų, 2013 m. patvirtina šias priemones:
      
                  a)
               
               
                  2013 m. valdžios sektoriaus deficitas neviršija 5,5 % BVP. Apskaičiuojant šį deficitą, neatsižvelgiama į galimas biudžetines bankų rėmimo priemonių išlaidas, susijusias su Vyriausybės finansų sektoriaus strategija. Į 2013 m. biudžetą ir papildomą biudžetą įtrauktos konsolidavimo priemonės griežtai įgyvendinamos per likusius metų mėnesius. Be to, jeigu vykdant biudžetą susidarytų daugiau nuostolių, Vyriausybė įgyvendintų papildomas taisomąsias priemones;
               
            
                  b)
               
               
                  Portugalija toliau įgyvendina privatizavimo programą;
               
            
                  c)
               
               
                  Portugalija baigia įgyvendinti bendrų paslaugų viešojo administravimo srityje strategiją;
               
            
                  d)
               
               
                  Portugalija tęsia ligoninių tinklo reorganizaciją ir racionalizaciją, specializuodama ir koncentruodama ligoninių paslaugas bei mažindama jų apimtį, įvesdama ligoninių bendrą valdymą ir apjungdama jų veiklą bei užtikrina ligoninių reorganizavimo daugiamečio veiksmų plano įgyvendinimą;
               
            
                  e)
               
               
                  priėmusi Įstatymo 6/2006 dėl naujos nuomos miestuose pakeitimus ir įstatymo galią turintį dekretą, kuriuo supaprastinama renovacijų administracinė procedūra, Portugalija vykdo išsamią būsto rinkos veikimo peržiūrą;
               
            
                  f)
               
               
                  Portugalija kuria nacionalinio masto žemės registracijos sistemą, kuri sudarytų sąlygas vienodžiau paskirstyti naudą ir sąnaudas vykdant miestų planavimą;
               
            
                  g)
               
               
                  laikydamasi 2013 m. rugsėjo 26 d. Konstitucinio Teismo nutarties, Portugalija parengia ir įgyvendina alternatyvius darbo rinkos reformos planus, kurie turi panašų poveikį kaip ir planai, kurie ta nutartimi paskelbti prieštaraujančiais Konstitucijai;
               
            
                  h)
               
               
                  Portugalija skatina darbo užmokesčio pokyčius, atitinkančius darbo vietų kūrimo ir įmonių konkurencingumo didinimo tikslus, siekiant panaikinti makroekonominį disbalansą. Programos įgyvendinimo laikotarpiu minimalus darbo užmokestis didinamas tik tuomet, jei jis pagrįstas ekonomikos ir darbo rinkos pokyčiais;
               
            
                  i)
               
               
                  Portugalija ir toliau didina aktyvios darbo rinkos politikos priemonių veiksmingumą, atsižvelgdama į vertinimo ataskaitos ir veiksmų plano, kuriuo siekiama gerinti valstybinių užimtumo tarnybų veikimą, rezultatus;
               
            
                  j)
               
               
                  Portugalija ir toliau įgyvendina priemones, išdėstytas jos veiksmų planuose vidurinio išsilavinimo ir profesinio rengimo ir mokymo kokybei gerinti; visų pirma Vyriausybė pateikia planus, pagal kuriuos mokyklų finansavimo sistema taptų veiksmingesnė, ir steigia pavyzdines profesines mokyklas;
               
            
                  k)
               
               
                  Portugalija priima dar nepriimtus išskirtinius sektorinius pakeitimus, reikalingus siekiant visapusiškai įgyvendinti Europos Paralamento ir Tarybos direktyvą 2006/123/EB (5);
               
            
                  l)
               
               
                  Vyriausybė Portugalijos Parlamentui pateikia pakeistus profesinių įstaigų statutus;
               
            
                  m)
               
               
                  Portugalija patvirtina atitinkamus nacionalinių reguliavimo institucijų įstatymo įgyvendinamųjų teisės aktų pakeitimus;
               
            
                  n)
               
               
                  Portugalija kas ketvirtį paskelbia lėšų išieškojimo rodiklius; įmonių bankroto bylų nagrinėjimo trukmę ir išlaidas; mokestinių bylų nagrinėjimo trukmę ir išlaidas bei teismo sprendimų įvykdymo rodiklius;
               
            
                  o)
               
               
                  Portugalija gerina verslo aplinką baigdama įgyvendinti administracinės naštos mažinimo reformas (visapusiškai veikiančių kontaktinių centrų, numatytų Direktyva 2006/123/EB, ir patvirtinimo nereikalavimo projektai) ir dar labiau supaprastindama esamą licencijų išdavimo tvarką, reglamentus ir kitą ekonomikoje susidarančią administracinę naštą, kuri yra didžiausia ekonominės veiklos plėtojimo kliūtis;
               
            
                  p)
               
               
                  Portugalija užbaigia uostų valdymo sistemos reformą, įskaitant uostų veiklos koncesijų nuodugnią peržiūrą;
               
            
                  q)
               
               
                  Portugalija įgyvendina priemones, kuriomis gerinamas pašto ir telekomunikacijų sektorių veikimas;
               
            
                  r)
               
               
                  Portugalija įgyvendina priemones, kuriomis gerinamas transporto sistemos veikimas;
               
            
                  s)
               
               
                  Portugalija įgyvendina priemones, kuriomis naikinama elektros energijos tarifo skola;
               
            
                  t)
               
               
                  Portugalija užtikrina, kad nauja teisinė ir institucinė viešojo ir privačiojo sektorių partnerystės sistema būtų taikoma, o dėl viešojo ir privačiojo sektorių partnerystės sutarčių dėl kelių būtų vykdomos pakartotinės derybos pagal Vyriausybės pateiktą strateginį planą, atsižvelgiant į reglamentavimo sistemos peržiūrą, kad būtų gauta daugiau biudžeto pajamų, ypač 2013 m.;
               
            
                  u)
               
               
                  Portugalija ir toliau skiria dėmesį kovos su mokestiniu sukčiavimu ir mokesčių slėpimu priemonėms ir užtikrina geresnį mokesčių mokėtojų prievolių vykdymą.
               
            8.   Portugalija, laikydamasi Susitarimo memorandumo sąlygų, 2014 m. patvirtina šias priemones:
      
                  a)
               
               
                  2014 m. valdžios sektoriaus deficitas neviršija 4 % BVP. Apskaičiuojant šį deficitą, neatsižvelgiama į galimas biudžetines bankų rėmimo priemonių išlaidas, susijusias su Vyriausybės finansų sektoriaus strategija. Kad šis tikslas būtų pasiektas, Portugalija įgyvendina 2,3 % BVP vertės konsolidavimo priemones, visų pirma 2014 m. biudžeto įstatymu. Daugiausia tai nuolatinės priemonės, kuriomis siekiama sutaupyti lėšų;
               
            
                  b)
               
               
                  konsolidavimo paketas grindžiamas išlaidų mažinimo priemonėmis, kurios parengtos vykdant viešųjų išlaidų peržiūrą. Apskritai šios priemonės kartu sudaro 1,8 % BVP 2014 m. ir apima:
                  
                              i)
                           
                           
                              darbo užmokesčio išlaidų mažinimą, mažinant viešojo sektoriaus darbuotojų skaičių kartu keičiant darbuotojų sudėtį taip, kad būtų daugiau aukštesnės kvalifikacijos darbuotojų, visų pirma įgyvendinant perkvalifikavimo programą ir savanoriško išėjimo iš darbo schemą; viešojo sektoriaus darbo taisyklių derinimą su privačiojo sektoriaus darbo taisyklėmis (įskaitant didinant darbo valandų skaičių ir mažinant teises į atostogas) ir vienos darbo užmokesčio skalės sukūrimą bei darbo užmokesčio priedų derinimą. Išmokų gavėjų įnašai į specialias sveikatos draudimo schemas padidinami ir padeda didinti viešųjų išlaidų teisingumą bei veiksmingumą;
                           
                        
                              ii)
                           
                           
                              pensijų sistemos reformas ilginant įstatymais nustatytą pensinį amžių ir keičiant tvarumo veiksnį; valstybės tarnautojų pensijų sistemos (toliau – CGA) ir bendrosios pensijų sistemos pensijų išmokų apskaičiavimo taisyklių suderinimą kartu apsaugant mažesnes negu nustatyta riba išmokas; našlių ir našlaičių pensijų pagal CGA ir bendrąją pensijų sistemą suderinimą tais atvejais, kai jos skaičiuojamos kartu su kitomis pensijomis;
                           
                        
                              iii)
                           
                           
                              tarpinio vartojimo ir išlaidų programų lėšų taupymą šakinėse ministerijose. Atsižvelgiant į politinę ir teisinę riziką, kai kurios priemonės gali būti iš dalies arba visiškai pakeistos kitomis panašaus dydžio ir kokybės priemonėmis;
                           
                        
            
                  c)
               
               
                  viešųjų išlaidų peržiūros priemonių rinkinys papildomas kitomis nuolatinėmis pajamų priemonėmis, kuriomis siekiama toliau didinti esamos mokesčių ir išmokų sistemos veiksmingumą ir teisingumą (jų vertė – 0,4 % BVP). Visų pirma didinamas su bendrovių automobiliais susijusių išlaidų apmokestinimas, taip pat tobulinamas su aplinkos apsauga ir sveikatos priežiūra susijęs apmokestinimas, keičiant dyzelinių keleivinių automobilių apmokestinimą ir didinant akcizo mokesčius tabakui bei alkoholiniams gėrimams. Sumažinamas pensijų fondams ir nekilnojamojo turto fondams taikytas atleidimas nuo turto mokesčių. Panaikinama nuostata mažinti socialinio draudimo įmokas valstybinių organizacijų nariams. Energetikos sektoriuje įvedamas specialus mokestis su energetikos sektoriumi susijusioms pernelyg didelėms nuomos išlaidoms mažinti. Iš šio mokesčio surinktų pajamų dalis bus panaudota tarifo skolai mažinti. Internetinių azartinių lošimų licencijos parduodamos atsižvelgiant į šios rinkos sureguliavimą ir ši veikla taip pat apmokestinama. Įvedamas specialus žiniasklaidos erdvės mokestis ir padidinamas mokestis finansų įstaigoms. Be to, įgyvendinamos kelios vienkartinės priemonės, kurios daugiau nei kompensuos išlaidas, susidariusias dėl vienkartinių pradinių mokėjimų, susijusių su išėjimo iš darbo abipusiu susitarimu schema viešajame sektoriuje. Jos apima CTT sveikatos fondo perdavimą valdžios sektoriui, uostų ir silosinių koncesijų pardavimą, taip pat specialius dividendus iš perteklinio akcinės bendrovės naftos rezervo pardavimo;
               
            
                  d)
               
               
                  Portugalija pateikia ataskaitą, kurios tikslai yra šie:
                  
                              i)
                           
                           
                              nustatyti, kur dubliuojamos paslaugos ir jurisdikcija, taip pat kitus centrinio ir vietos lygmenų valdžios neveiksmingumo šaltinius; ir
                           
                        
                              ii)
                           
                           
                              pertvarkyti decentralizuotų ministerijų tarnybų tinklą panaudojant „Lojas do Cidadão“ (administracijos ir viešųjų paslaugų bendrų kontaktinių punktų) tinklą ir kitas priemones, kurios veiksmingiau apima geografines vietoves, taip pat labiau naudojantis bendromis paslaugomis ir skaitmeninės valdžios paslaugomis;
                           
                        
            
                  e)
               
               
                  Portugalija tęsia ligoninių tinklo reorganizaciją ir racionalizaciją, specializuodama ir koncentruodama ligoninių paslaugas bei mažindama jų apimtį, įvesdama ligoninių bendrą valdymą ir apjungdama jų veiklą bei užtikrina ligoninių reorganizavimo daugiamečio veiksmų plano įgyvendinimą;
               
            
                  f)
               
               
                  Portugalija įgyvendina planą, pagal kurį sukuriama nepriklausoma dujų ir elektros energijos logistikos operatoriaus bendrovė;
               
            
                  g)
               
               
                  Portugalija įgyvendina priemones, kuriomis gerinamas transporto sistemos veikimas;
               
            
                  h)
               
               
                  Portugalija vertina pasirenkamosios PVM pinigų apskaitos sistemos poveikį;
               
            
                  i)
               
               
                  Portugalija vykdo reglamentavimo išlaidų, kurios, panašu, turėtų didesnį poveikį ekonominei veiklai, inventorizaciją ir analizę.
               
            9.   Siekdama atkurti pasitikėjimą finansų sektoriumi, Portugalija siekia išlaikyti tinkamą kapitalo lygį savo bankų sektoriuje ir užtikrina metodišką įsiskolinimo mažinimą, laikydamasi Susitarimo memorandume nustatytų terminų. Toje srityje Portugalija įgyvendina su Komisija, ECB ir TVF suderintą Portugalijos bankų sektoriaus strategiją, kad būtų išsaugotas finansinis stabilumas. Visų pirma Portugalija:
      
                  a)
               
               
                  stebi bankų perėjimą prie Direktyvos dėl kapitalo poreikio IV rinkinyje (toliau – DKP IV) nustatytų naujų kapitalo taisyklių ir užtikrina, kad kapitalo rezervo reikalavimas ir toliau atitiktų sudėtingą veiklos aplinką;
               
            
                  b)
               
               
                  skatina bankus tvariai stiprinti savo įkaitų rezervus;
               
            
                  c)
               
               
                  užtikrina subalansuotą ir metodišką bankų sektoriaus įsiskolinimo mažinimą – tai labai svarbu siekiant ilgam panaikinti finansavimo disbalansą ir vidutinės trukmės laikotarpiu sumažinti priklausomybę nuo Eurosistemos teikiamo finansavimo. Bankų finansavimo ir kapitalo planai peržiūrimi kas ketvirtį;
               
            
                  d)
               
               
                  skatina įmonių sektoriaus, visų pirma MVĮ, finansavimo galimybių diversifikavimą, taikydama įvairias priemones, skirtas jų prieigai prie kapitalo rinkų gerinti;
               
            
                  e)
               
               
                  toliau racionalizuoja valstybės įmonių grupę CGD;
               
            
                  f)
               
               
                  perduoda BPN kreditų, kurie dabar laikomi „Parvalorem“, valdymą įmonėms, kurios atrenkamos konkurso būdu ir kurioms suteikiami įgaliojimai laipsniškai išieškoti turtą; ir užtikrina, kad kitų dviejų valstybės specialiosios paskirties įmonių patronuojamosios įmonės ir turtas būtų parduoti laiku;
               
            
                  g)
               
               
                  remdamasi pasiūlymais skatinti įmonių sektoriaus finansavimo galimybių diversifikavimą, rengia ir įgyvendina sprendimus, kuriais įmonių sektoriui suteikiamos kitos finansavimo galimybės nei tradiciniai bankų kreditai; ir vertina galimybes gerinti veiklos rezultatus ir esamų Vyriausybės finansuojamų kredito linijų valdymą, remdamasi neseniai atlikto išorės audito rezultatais ir pateiktu veiksmų planu;
               
            
                  h)
               
               
                  analizuoja bankų gaivinimo planus, sistemai teikia gaivinimo planų rekomendacijas ir rengia bankų pertvarkymo planus, remdamasi bankų pateiktomis ataskaitomis. Vyriausybė pateikia Portugalijos Parlamentui visus būtinus Rekapitalizacijos įstatymo pakeitimus, kad būtų atsižvelgta į Komisijos komunikatą dėl valstybės pagalbos taisyklių taikymo nuo 2013 m. rugpjūčio 1 d. bankams skirtoms priemonėms finansų krizės sąlygomis paremti;
               
            
                  i)
               
               
                  įgyvendina finansų įstaigų dalyvavimo namų ūkiams skirtoje neteisminėje skolų restruktūrizavimo procedūroje sistemą, palengvina įmonių skolos restruktūrizavimo vykdymą ir įgyvendina veiksmų planą, kuriuo siekiama geriau informuoti visuomenę apie restruktūrizavimo priemones;
               
            
                  j)
               
               
                  rengia ketvirčio ataskaitas apie naujų restruktūrizavimo priemonių įgyvendinimą; remdamasi neseniai atlikta apklausa ieško alternatyvų sėkmingam bendrovių, kurios yra susijusios su viešųjų išlaidų peržiūra, gaivinimui padidinti (speciali gaivinimo procedūra didelių finansinių sunkumų turinčioms bendrovėms) ir SIREVE (bendrovių gaivinimo sistema pagal neteisminius susitarimus su sunkioje ekonominėje padėtyje esančiomis arba neišvengiamą bankrotą patirsiančiomis arba faktinį bankrotą patiriančiomis bendrovėmis).
               
            
   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas Portugalijos Respublikai.
   
      Priimta Briuselyje 2013 m. lapkričio 19 d.
      
         
            Tarybos vardu
         
         
            Pirmininkas
         
         L. LINKEVIČIUS
      
   
   
      (1)  OL L 118, 2010 5 12, p. 1.
   
      (2)  2011 m. gegužės 17 d. Tarybos įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai (OL L 159, 2011 6 17, p. 88).
   
      (3)  OL C 216, 2013 7 30, p. 1.
   
      (4)  2006 m. gruodžio 12 d. Europos Parlamento ir Tarybos direktyva 2006/123/EB dėl paslaugų vidaus rinkoje (OL L 376, 2006 12 27, p. 36).
   
      (5)  2006 m. gruodžio 12 d. Europos Parlamento ir Tarybos direktyva 2006/123/EB dėl paslaugų vidaus rinkoje (OL L 376, 2006 12 27, p. 36).“